Eyvind Vesselbo (V), 2013-03-20:
Ja, nu er jeg her, og det er jeg glad for, for det er et godt lovforslag, som vi er blevet enige om her i Folketinget.
Vi har jo i en lang, lang periode set den ene frygtelige sag efter den anden om børn, der er blevet misrøgtet, børn, der er blevet misbrugt; ja, en overgang var det jo næsten sådan, at man fik en ny sag hver uge.
Man kan jo sige, at der egentlig var skabt nogle forudsætninger i forskellige lovgivninger for, at tingene skulle kunne fungere.
Man havde bl.a. lavet Barnets Reform.
Problemet var, at Barnets Reform jo ikke blev efterlevet på sådan en måde, at man fik forhindret og forebygget alle de her ting, som så er kommet frem i løbet af de sidste 1½-2 år, og derfor er det jo godt, at alle partierne nu i fællesskab kan være enige om, at der skal gøres en indsats for at hjælpe de børn, som har en risiko for at lide overlast, og at man også skal tage sig af de børn, som har lidt overlast, bagefter.
Men det vigtigste er selvfølgelig at få sikret, at så få som muligt bliver misbrugt eller misrøgtet enten derhjemme eller i det opholdssted eller hos den plejefamilie, hvor de er.
Derfor er de fire centrale punkter, som er nøglen i det her lovforslag, vigtige, og dem vil jeg lige nævne.
Børnene skal høres og beskyttes, når der er mistanke om overgreb.
Det er klart, at det er vigtigt, at også børnenes udsagn bliver en central del af den viden, der skal til for at forebygge eller reparere på det, der er sket.
Det bliver så styrket nu.
Det næste har været et af de punkter, der sådan set har været mest diskussion om, for det er mest håndgribeligt.
Det handler om de underretninger, som kommer fra folk, som siger, at der er noget galt i en familie eller på et opholdssted.
Og dem skal man så også tage sig af så hurtigt som muligt.
Men det er ikke nok at vurdere dem, det er et spørgsmål om, at der også skal ske en opfølgning på de her underretninger.
Det er en god ting, for så bliver det præciseret, at det altså ikke er nok, at man får en underretning og siger: Hovsa, det var da meget godt, den lægger vi lige over i vindueskarmen eller ned i skuffen, indtil vi får tid til at tage os af den.
Nej, nu skal det ske inden for 24 timer, og der skal være en opfølgning.
Så er det også en meget vigtig ting, at man skal sikre, at mistrivsel og overgreb skal håndteres så tidligt som overhovedet muligt.
Altså, det er jo egentlig bedst at forebygge, at der sker noget.
Endelig er det også vigtigt, at man får udbygget det forebyggende arbejde med en tværfaglig indsats.
Alle de ting er nogle helt centrale punkter, og jeg håber, at det her vil gøre, at der bliver mere styr på tingene.
Derudover er vi også i gang med at få vedtaget en tilsynsreform, som ud over den her overgrebspakke skulle kombinere tingene, sådan at man forebygger, men samtidig også hele tiden har tjek på både det kommunale tilsyn og nu også de nye socialtilsyn.
Det er jo nogle alle tiders initiativer, vi her har taget i fællesskab.
Der er en enkelt lille ting, som man skal være opmærksom på i lovgivningen, og som ikke har været helt central, men den er så kommet med, nemlig at det også foreslås i lovforslaget her at øge støtten til plejefamilier, som ønsker at adoptere deres plejebarn.
Det er sådan set fint nok.
Man skal bare være opmærksom på det, som plejefamiliernes organisation udtaler i deres høringssvar, nemlig at det jo ikke skal være sådan, at man nærmest tvinger plejefamilierne til at adoptere med det formål, at man så sparer nogle penge på anbringelsen af børnene.
Det kunne jeg heller ikke forestille mig at nogen ville gøre – det ville man forhåbentlig ikke.
Man skal bare være opmærksom på, at det her ligesom skal formuleres på sådan en måde, at plejefamilierne ikke bliver presset til at adoptere, fordi kommunerne eventuelt kan se en mulighed for, at hvis familierne adopterer, er der ikke længere de udgifter, som der er ved at anbringe børnene i familiepleje.
Det er bare lige en bemærkning om, at vi skal være opmærksomme på, at der ikke kommer en eller anden uheldig virkning af den her lovgivning.
Med de ord vil jeg sige, at Venstre støtter det her lovforslag, og vi ser frem til og glæder os til det videre samarbejde om det.